b'\n_START_ARTICLE_\nJulius Caesar (kriketinpelaaja)\n_START_PARAGRAPH_\nJulius Caesar (25. maaliskuuta 1830 Godalming, Surrey \xe2\x80\x93 6. maaliskuuta 1878 Godalming) oli englantilainen kriketinpelaaja, joka pelasi 194 first-class -krikettiottelua vuosina 1849\xe2\x80\x931867._NEWLINE_Julius Caesar syntyi 25. maaliskuuta 1830 Benjamin Caesarille ja h\xc3\xa4nen vaimolleen Annelle (o.s. Bowler), joilla oli kaikkiaan seitsem\xc3\xa4n lasta. Julius kasvoi Godalmingissa, Englannissa._NEWLINE_Krikettiuransa aikana Caesar oli muun muassa mukana ensimm\xc3\xa4isess\xc3\xa4 Britteinsaarilta merentakaisella pelikiertueella k\xc3\xa4yneess\xc3\xa4 joukkueessa. Ensimm\xc3\xa4isen kerran h\xc3\xa4n edusti Englantia 1853._NEWLINE_8. ja 9. elokuuta 1850 k\xc3\xa4ytiin suurta ennakkohuomiota ker\xc3\xa4nnyt ja kuriositeettiarvonsa takia luultavasti Julius Caesarin uran parhaiten muistettu ottelu: h\xc3\xa4n ja h\xc3\xa4nen yksitoista sukulaistaan pelasivat paikallisia amat\xc3\xb6\xc3\xb6rej\xc3\xa4 vastaan. Ottelua mainostettiin nimell\xc3\xa4 \xe2\x80\x9dKaksitoista Caesaria sek\xc3\xa4 Godalming & Districtin yksitoista herrasmiest\xc3\xa4\xe2\x80\x9d (engl. Twelve Caesars and Eleven Gentlemen of Godalming and District). Nimell\xc3\xa4 viitattiin Suetoniuksen tunnettuun teokseen, joka kertoo Rooman kahdentoista keisarin el\xc3\xa4m\xc3\xa4st\xc3\xa4. Ennen viimeist\xc3\xa4 sis\xc3\xa4vuoroa Caesarit olivat ulkovuorossaan onnistuneet rajoittamaan Herrasmiehet 42 juoksuun, joten he olisivat tarvinneet ainoastaan 71 juoksua ottelun voittamiseen. Caesarit onnistuivat kuitenkin saamaan vain 54 ja h\xc3\xa4visiv\xc3\xa4t n\xc3\xa4in 16 juoksulla._NEWLINE_Caesar kuoli asuntoonsa 6. maaliskuuta 1878. T\xc3\xa4t\xc3\xa4 ennen h\xc3\xa4n oli joutunut vararikkoon.'